Moontlike kontantinspuiting vir ArcelorMittal - Solidariteit WêreldSolidariteit Wêreld
Tuis › Afleggingskrisis › Moontlike kontantinspuiting vir ArcelorMittal
Moontlike kontantinspuiting vir ArcelorMittal
ArcelorMittal SA het 'n "ambisieuse" plan om oor die volgende vyf jaar R4, 5 miljard te investeer en 700 poste te skep, aldus Paul O'Flaherty, bestuurshoof van die maatskappy. Die staalvervaardiger gaan ongeveer R1,1 miljard in sy Saldanha-staalwalsery in die Wes-Kaap belê.
Die fondse, wat deur middel van effekte en alternatiewe finansiering verkry gaan word, sal ook aangewend word om die galvaniseerkapasiteit by die Vanderbijlpark-fabriek te verdubbel. 'n Instaatstellende omgewing, waarin die regering vinnig gaan beweeg om die plaaslike staalbedryf teen goedkoop Chinese invoere te beskerm, sal egter nodig wees om die plan te laat slaag.
Dit sal ook 'n nuwe prysooreenkoms verg met Kumba Iron Ore, wat die plaaslike filiaal van die globale moedermaatskappy ArcelorMittal voorsien. "Indien ons nie met die vereiste besluit (oor invoerbeskerming) slaag nie, sal ons Vereeniging(-fabriek) sluit," het O'Flaherty te kenne gegee. 'n Besluit oor die aanleg, waar nagenoeg 1 000 mense werksaam is, sal teen die einde van die maand geneem word.